出黎啦酒鬼們！Gotcha！少女閒時都鍾意搵間有style的酒吧飲飲cocktail同frd子風花雪月，今次就有間由獲獎無數的cocktail大師主理的酒吧想推介俾大家啦。位於佐敦偉晴街的Funky Monkey，店如其名，裝潢好funky好有style，勁有異國情調。
老闆係來自尼泊爾的Dipen，佢來頭非常強勁，曾經贏過多個cocktail比賽，其中一個就係好出名的「42Below Cocktail Competition」，仲曾經代表香港去新西蘭參加世界賽，仲入埋決賽添，可以話係一個cocktail master！所以今次黎到Funky Monkey最重要就係試佢親自調的特製cocktails！
Cocktail分左3類，第一類係Tiki Cocktails；第二類係Berries & Fruits；第三類係Flowers Spiced。第一類的Cocktail係青檸系列，其中一杯叫Flaming Monkey，個杯好得意，上個時仲會點火，好有型！第一下會燒到好勁，之後冷靜左張相都仲見到個火。第二杯係Tiki Monkey，同第一杯一樣都有青檸在面。Tiki Cocktails酒味會比較重，又會帶點青檸酸味，適合少男們。
對於仲未有機會踏足尼泊爾的少女黎講，尼泊爾菜係好新奇的，今次都係第一次食尼泊爾菜。呢個名為MOMO的尼泊爾招牌菜，外型似足小籠包，食落味道都似，但皮會厚身少少，裡面係菜同雞肉，肉汁多。Again，又係個醬汁係亮點呀，由幾種香料混合而成，一上枱已經聞到好好香，食落少少辣又有少少酸，味道有點複雜，但好好食呀，呢個係我既必食之選！所以我結論係Funky Monkey除左賣cocktail，仲賣醬......哈哈。
最重要係Funky Monkey既價格好抵，食物大多係$50-100，份量適中，Cocktail平均$100杯。想感受一下尼泊爾風情，飲杯特色cocktail，就要黎Funky Monkey啦！順帶一提，老闆有另一間分店在中環Soho，叫Hidden Garden，走高檔少少的路線，大家都可以去試下呀。